Regstappe oorweeg ná DBV honderde diere uit skuiling verwyder | Maroela Media
'n Regsgeding kan dalk volg nadat sewe honde en 114 katte vroeër vandeesweek weens bewerings van dieremishandeling uit die sorg van 'n diereskuiling in die Viljoensdrift-omgewing in die Vrystaat geneem is.
Die Dierebeskermingsverening (DBV) van Vanderbijlpark en Vereeniging het meer as 100 diere van die PurrPaws-diereskuiling in die dorp verwyder nadat talle klagtes van die publiek ontvang is. Sowat 800 honde en 300 katte is volgens die DBV in haglike omstandighede by dié skuiling aangehou.
Dié ingryping volg kort ná 'n brand by die einste diereskuiling uitgebreek het.
Maroela Media het vroeër berig dat 'n brand op 31 Januarie by Lindie van Rooyen, die eienaar van PurrPaws, se huis uitgebreek het. Die huis dien as die hoofgebou van haar diereskuiling. Sowat 20 van Van Rooyen se honde het in dié brand omgekom.
Die DBV sê egter die swak toestand van die diere wat die brand oorleef het, is onverwant aan die brand en weens verwaarlosing.
Van Rooyen ontken egter dié bewerings. "Ek bedryf 'n skuiling wat diere red van die straat en ashope af. 'n Groot aantal diere wat inkom, is reeds siek," het sy Vrydag aan Maroela Media gesê.
Luidens 'n verklaring wou inspekteurs en vrywilligers van die DBV ten tyde van die brand hulp verleen aan die skuiling. Hulle beweer hul hulp is egter van die hand gewys en dít het vir hulle rooi ligte laat flikker.
(Foto: Die Dierebeskermingsverening van Vanderbijlpark en Vereeniging )
Van Rooyen sê dit is nie waar dat die DBV wou hand bysit soos hulle beweer nie. Volgens haar was dit eerder vir die DBV 'n gulde geleentheid om op die diere beslag te lê aangesien hulle "die afgelope agt jaar probeer om haar skuiling se deure te sluit".
"Hulle het net gekom om fout te soek," sê sy.
Volgens die DBV het inspekteurs en vrywilligers op die toneel van die brand onraad gemerk nadat diere ná die brand glo lukraak aan gemeenskapslede uitgedeel is. Die DBV beweer geen rekord is gehou van watter dier na watter gemeenskapslid gaan nie.
Volgens Van Rooyen is dit egter nié die geval nie. "Ek weet presies waar elke dier is. Ons was in beheer van die situasie. Daar was op die aand 'n beheerpunt en al die diere is in 'n boek opgeskryf."
Marlien de Klerk, bestuurder van die DBV in Vanderbijlpark en Vereeniging, het gesê meer as 1 000 diere is vóór die brand by die skuiling aangehou.
Van Rooyen het dié syfer aan Maroela Media bevestig.
"PurrPaws is die enigste skuiling in die Vaal Driehoek wat hulp aanbied. Ek is nie 'n animal hoarder nie. Ek doen alles in my vermoë om diere 'n kans te gee."
Die DBV meen egter dit is vir enige skuiling onmoontlik om voldoende sorg vir meer as 1 100 diere te bied. "Elke dier moet minstens een keer per dag individueel ondersoek word om te verseker dat hy of sy gesond is, wat onwaarskynlik is in 'n skuiling wat so 'n groot aantal diere huisves," sê De Klerk.
Van Rooyen beweer dat sy nie "gekwalifiseer" is om diere van kant te maak nie. Sy beweer dat haar span daagliks deur die hokke loop en diere ondersoek.
Volgens Van Rooyen beloop die skuiling se veeartsrekening sowat R60 000 per maand en diere word maandeliks doseer.
Die DBV sê egter die diere word in vuil en oorvol hokke op die perseel aangehou. "Die diere is aan hul eie genade oorgelaat. Hulle het aan alles van leukemie tot diarree gely. 'n Voltydse veearts behoort daagliks siek en beseerde diere te ondersoek en te behandel, wat nié by die skuiling gedoen is nie."
Volgens die DBV het sommige diere oor kos baklei terwyl ander stukkende plekke aan hul lywe gehad het. Die diere was ook glo oortrek met vlooie en nie gesteriliseer nie. Perde op die perseel het volgens De Klerk tussen vullis en skerp voorwerpe geloop.
Die DBV het ná 'n voorlopige ondersoek 'n waarskuwing aan die diereskuiling gerig waarna die diere tydens 'n opvolginspeksie op 4 Februarie uit hul sorg geneem is.
Van Rooyen vertel dat geen bewyse ten tyde van dié beslaglegging by haar ingedien is oor waarom die diere weggeneem word nie. Sy gaan gevolglik regsadvies inwin.
Die meeste diere is in ander welsynsorganisasies se sorg geplaas op voorwaarde dat PurrPaws alle koste sal dra. Dié sorg het Van Rooyen glo reeds R20 000 uit die sak gejaag.
Die skuiling het tans 100 honde en 100 katte oor in hul sorg. Baie gemeenskapslede sien ook steeds om na van die diere.
Van Rooyen sê die skuiling sal binnekort afgebreek en herbou word weens die skade aangerig deur die brand.
Die DBV beplan egter nié om van die diere terug in PurrPaws se sorg te plaas nie. "'n Diereskuiling is veronderstel om 'n veilige hawe vir diere te wees, nie 'n plek waar diere in 'konsentrasiekampe' gehou word sonder enige veearts of mediese behandeling nie. Ons is die bewaarders van diere en moet verseker dat hulle menslik en met waardigheid behandel word. Ons sal nie dieremishandeling duld nie," sê De Klerk.
Die DBV gaan 'n saak van dieremishandeling teen die skuiling aanhangig maak.
Dis so jammer dat diere altyd aan die kortste end moet trek. Dankie vir die goeie werk wat die DBV doen. Kan nie altyd maklik wees nie.
tronkstraf sal reg wees. Verbied haar om ooit weer 'n dier aan te hou.
Jy is enige dier se grootste vyand. Rondloper diere is in haaglike omstandiggede maar ten minste is hul vry . By jou, van Rooyen is hul in haaglike omstandighede EN in gevangenisskap, dis nog erger. Sal graag vir jou wil vertel wat ek van jou dink, maar dit sal beslis nie geplaas word nie.
Ek hoop sy word swaar gestraf en ook n groot boete opgelê. Ek hoop haar plek word permanent gesluit.
Is dit nie n griewel in die oe van ons Skepper Vader nie sy is n gewetenlose skurk hoekom het sy nie hulp gaan kry toe sy sien dit gaan moeilik nie?